Bokke teen Iere: dit gaan om meer as wenSaterdag se toets tussen die Springbokke en Ierland in die Aviva-stadion in Dublin gaan om veel meer as net om te wen. Daar is die algemene bitterheid dwarsdeur Ierse rugby omdat Suid-Afrika na Wêreldrugby se keuringsproses aangewys is as die aanbevole land om die 2023 Wêreldbekertoernooi aan te bied. Daar is ook die wankelrige bene waarop Allister Coetzee staan ten opsigte van sy pos as hoofafrigter. Vyf wenne uit nege wedstryde vanjaar, vier uit 12 verlede jaar. Net 42,8%. Voeg daarby die geloof by die spanlede dat hulle na vanjaar se aansienlik beter maar steeds middelmatige vertoningslys Suid-Afrikaanse rugby omgekeer het. Hulle wil dit bewys. Dit behoort ŉ taai stryd te wees. Die Iere, sonder ŉ paar voorste spelers, was in 2016 ongelukkig om die reeks 1-2 in Suid-Afrika te verloor. Hulle het nietemin hulle eerste toets nóg teen die Springbokke in Suid-Afrika gewen. Saterdag, presies ŉ jaar en ses dae gelede, het hulle ook die heel eerste keer in kragmetings tussen die twee spanne met die All Blacks in Chicago afgereken. Die Iere is meer ervare as die Bokke, het ŉ beter gebalanseerde span met die voorspelers wat hulle man teen die bestes kan staan en ŉ agterlyn wat gevaarlik is met die bal in die hand. Hulle het een van die wêreld se beste skrumskakels in Conor Murray, met sy taktiese skopwerk en goeie afwisseling seker sy sterkte punte; in Jonny Sexton ŉ man wat deur baie as die nommer een ter wêreld beskou word; Ierland het vier uit die laaste ses tuistoetse teen die Springbokke gewen en ses van die 11 sedert die begin van hierdie eeu. Hulle afrigter Joe Schmidt het die spelers aan sy kant want hulle wen; die Bokke glo hulle kan wen maar hulle en Coetzee weet die druk is op hulle omdat daar steeds bedenkinge oor die span se vermoëns bestaan. En druk is ŉ moeilike ding … Voorlangs sal die Bokke hulle man staan en moontlik selfs effens beter as die Iere vaar; agter die skrum is dit ŉ ander storie. Kyk maar Saterdag hoe Murray van agter die losskrums die bal op ŉ tiekie neersit om die agterste driehoek van Suid-Afrika te beproef; en hoe hulle groot senters wat albei meer as 100 kg weeg, die ervare Robbie Henshaw en die nuweling Bundee Aki wat van die Chiefs in Nieu-Seeland afkomstig is, keer op keer gaan probeer om die middelveld van Suid-Afrika te deurpriem waar Jan Serfontein se verdediging gemis sal word. Of hulle dit gaan regkry, sal gesien moet word. Dit gaan egter keer soos min kos en Sexton, wat van vlak speel hou, sal boonop Elton Jantjies op die verdediging laat bontstaan. Dit kan ŉ riller wees, met die Iere die gunstelinge. ♦ Alles hierbo is egter bespiegeling. Die realiteit is more en dit begin om 19:30 SA tyd. Ierland 15 Rob Kearney, 14 Andrew Conway, 13 Robbie Henshaw, 12 Bundee Aki, 11 Jacob Stockdale, 10 Johnny Sexton, 9 Conor Murray, 8 CJ Stander, 7 Sean O’Brien, 6 Peter O’Mahony, 5 Devin Toner, 4 Iain Henderson, 3 Tadhg Furlong, 2 Rory Best (kaptein), 1 Cian Healy. Bank: 16 Rob Herring, 17 Dave Kilcoyne, 18 John Ryan, 19 James Ryan, 20 Rhys Ruddock, 21 Kieran Marmion, 22 Joey Carbery, 23 Darren Sweetnam. Suid-Afrika: 15 Andries Coetzee, 14 Dillyn Leyds, 13 Jesse Kriel, 12 Damian de Allende, 11 Courtnall Skosan, 10 Elton Jantjies, 9 Ross Cronjé, 8 Francois Louw, 7 Pieter-Steph du Toit, 6 Siya Kolisi, 5 Lood de Jager, 4 Eben Etzebeth (kaptein), 3 Coenie Oosthuizen, 2 Malcolm Marx, 1 Beast Mtawarira. Bank: 16 Bongi Mbonambi, 17 Steven Kitshoff, 18 Wilco Louw, 19 Franco Mostert, 20 Uzair Cassiem, 21 Rudy Paige, 22 Handré Pollard, 23 Francois Venter. Skeidsregter: Ben O’Keeffe (Nieu-Seeland) Assistent-skeidsregters: Wayne Barnes (Engeland), Ian Davies (Wallis) Televisieskeidsregter: David Grashoff (Engeland)